Mikulec, Roman, poslanec NR SR (2023-12-13):
Ďakujem pekne, pán predsedajúci. Vážený pán minister, vážené kolegyne, vážení kolegovia, no počuli sme už za tieto posledné dni tu veľmi veľa názvov toho, čo sa tu predkladá od lex dekonsolidácia, lex ožobračovanie, lex prežieranie budúcnosti, všeličo možné, len nie lex konsolidácia a naozaj je asi možné súhlasiť s tým, že ten návrh rozpočtu neobsahuje v sebe vôbec žiadne opatrenia na to, aby sa ekonomika zlepšila, aby sa pomohlo ľuďom, aby sa ekonomika možno ozdravila, ale je to postavené všetko na tom, ako znepríjemniť občanom Slovenskej republiky život. No ale čo asi čakať od vlády, ktorú, a ja som rád, že je tu pán minister životného prostredia a verím, že nám niekedy aj porozpráva, čo bolo v Dubaji na klimatickom samite a či sa dohodli na odstraňovaní environmentálnych záťaží, lebo tou najväčšou environmentálnou záťažou Slovenska je celá táto vláda. (Potlesk.) Ale ja si dovolím, ja si dovolím na chvíľočku taký exkurz do minulosti alebo do blízkej histórie a skúsme si pripomenúť niektoré opatrenia, ktoré sa robili v predchádzajúcich troch rokoch. Keď v roku 2020 nastupovala po voľbách vláda Igora Matoviča, v kase bolo asi 1,5 miliardy eur, čo stačilo tak na tri týždne chodu tejto krajiny a napriek mnohým krízam, ktoré za tie tri roky sme museli riešiť, tak sme vracali alebo vrátili vláde súčasnej alebo teda predchádzajúcej ešte kasu, ktorá ma... kde bolo viac ako šesťnásobok toho, čo sme, čo sme teda zdedili predtým. A to napriek naozaj mnohým krízam od covidu cez energetickú krízu, infláciu a podobne a na samotný covid a energetickú krízu sme ľuďom doručili 17,9 miliardy eur. Na prorodinnú politiku, teda 200 eur na dieťa, sme ľuďom dali 1,17 miliardy eur. Oproti vládam SMER-u a HLAS-u sme dali dôchodcom navyše 1,1 miliardy eur len v tomto roku. Ďalšie miliardy od roku 2020, ktoré, samozrejme, by sme mohli zrátať a aj vianočný dôchodok 300 v tomto roku sme zabezpečili my, čo, samozrejme, priznala aj samotná koalícia. Učiteľom, zdravotníkom a štátnym zamestnancom sme historicky navýšili platy, učiteľom konkrétne o 26,9 %, zdravotníkom a štátnym zamestnancom valorizácia o 21,2 %. Zvýšili sme platy aj lekárom, v porovnaní s priemernou mzdou zarábajú lekári v nemocniciach lepšie, ako napríklad ich českí kolegovia. Zastropovali sme ceny energií tak, aby občania na Slovensku nemuseli platiť mnohonásobne viac, ako napríklad ľudia v Českej republike. Ceny elektriny sme zabezpečili na minimálnych úrovniach až do roku 2027 a preto táto vláda v podstate nemusí sa starať o to, čo bude s cenami energií a de facto aj tie sľuby, ktoré dávali pred voľbami, že zabezpečia lacnejšie ceny energií, tak vieme už dnes veľmi dobre, že teraz postačujú aj tie ceny, ktoré sme zastropovali my. Počas naozaj ťažkých kríz a enormnej podpore obyvateľstva v tých ťažkých časoch sme my od roku 2020 hospodárili s rozpočtom lepšie ako priemer krajín Európskej únie, aj ako priemer krajín eurozóny. Konkrétne o 0,7 % HDP ročne, lepšie ako priemer týchto krajín. Len deväť krajín Európy bolo schopných splniť maastrichtské kritériá, my sme boli medzi nimi. Zároveň sme dokázali medzi krízovými rokmi 2021 až 2022 skonsolidovať verejné financie o tri percentá. To bola naozaj konsolidácia. Nie ten návrh rozpočtu, ktorý je pripravený teraz. Ten nemá s konsolidáciou absolútne nič spoločné. Deficit za nás bol 4,3 %. Viete veľmi dobre všetci a hlavne tí, ktorí nás pozerajú, že táto vláda Roberta Fica si pred pár dňami schválila deficit až na úroveň 8 %, čo je takmer o 100 % viac. Áno, aj druhá vláda SMER-u mala krízu, finančnú krízu v roku 2008-´10 a čistý dlh vtedy ste zvýšili o takmer 15 %, z 22,6 na 37,1 %. Počas našej vlády sme čistý dlh zvýšili len o 4 %. Je to neporovnateľné a tak dokázali sme doručiť ľuďom obrovskú pomoc, tak ako som už spomínal v predchádzajúcich vyjadreniach. Ale poďme sa pozrieť na to, čo vy teraz pri... prinášate v rozpočte a čo chcete vlastne ísť urobiť a splniť z tých vašich predvolebných sľubov. Chcete zvýšiť zdravotné poistenie, toto, samozrejme, sa najviac dotkne zamestnávateľov a samostatne zárobkové činné osoby, ktoré budú platiť odvody a zamestnávatelia na tých zvýšených nákladoch, samé tie zvýšené náklady prenesú na zamestnancov. Toto asi bude ľudí de facto na Slovensku stáť cca 400 miliónov. Zníženie odvodu do II. piliera, o tom sme tu už hovorili dnes pomerne veľa a aj sme to vyčíslili, 365 miliónov, ktoré pri bežnom zúročení tých vkladov, ktoré si ľudia sporia, to robí ročne až 1,76 miliardy, o ktoré táto vláda okradne de facto sporiteľov v II. pilieri. Nulová valorizácia platov, som spomínal, my sme valorizovali platy 21,2 % štátnym zamestnancom, teraz je to valorizácia navrhnutá na úrovni nula, a ja naozaj potom teda neviem, či tie reči o tom, že nemajú peniaze preto, aby valorizovali, na druhú stranu napríklad aj minister vnútra sa vyjadruje, že ide stabilizovať Policajný zbor, policajtov, ide im navyšovať platy, z čoho teda? Ak nemáte peniaze na valorizáciu platov, tak z čoho, z čoho ho chcete navyšovať? Rovnako by ma zaujímalo, čo na toto hovoria odborári? Akým spôsobom budú viesť vyjednávanie, kolektívne, pretože toto, valorizácia bola vždy zásadným problémom aj pri vyjednávaniach o kolektívnych zmluvách. Tak ak nemáte na valorizáciu, tak akým spôsobom chcete naozaj stabilizovať napríklad policajtov? Ja by som, vážené policajtky, policajti, tí, čo máte odslúžené, berte nohy na plecia a utekajte, lebo táto banda okrem toho, že vám nebude valorizovať nič, tak príde určite ešte aj s inými nápadmi, ako vám znepríjemniť život. Zvýšenie dane na alkohol a cigarety, tak áno, na Slovensku je pomerne veľa ľudí, ktorí fajčia a pomerne veľa ľudí, ktorí pijú, tak len na tomto opatrení na zvýšenie dane prídu Slováci o 150 miliónov eur. Zavedenie minimálnej dane pre firmy aj pre tie, ktoré sú v strate, vyrubujete im daňové licencie vo výške 340 až do výšky 3 840 eur, čo budú musieť podnikatelia zaplatiť a takto prídu de facto o 107 miliónov. O tom zrušenom sviatku, 1. september, napriek tomu, že Robert Fico dlhé roky hovoril o tom, že si treba vážiť ústavu a treba si vážiť tieto historické, historické dni alebo sviatky, ktoré boli, tak napriek tomu teraz ho zruší, a tak aby ľudia teda nemohli zostať doma, a toto bude občanov Slovenskej republiky stáť 60 miliónov. O RTVS sme sa tu pomerne dlho bavili, a naozaj ide o nič iné, zobrať im rozpočet preto, aby RTVS nemohla robiť to, čo má verejnoprávne vysielanie, ale tak, aby postupne toto znamenalo, že RTVS zarežú a budú si robiť svoju propagandu. Myslím si, že jednotliví novinári aj redaktori v RTVS, a nielen v RTVS, ale aj v iných televíziách toto pozorne sledujú a mali by sa k tomu vyjadriť. Poplatky. O tom už ani nebudem hovoriť, pretože toho bolo povedané veľa a je naozaj stránka ficovepoplatky.sk, na ktorú každý jeden občan, ktorý toto sleduje, si môže kliknúť a nájde si tam poplatky, ktoré idú zvýšiť a spomeniem len príklad, jeden za všetky, napríklad pasy, pretože to veľmi zaujíma ľudí, a je pomerne veľký záujem o výmenu pasov. Ak doteraz človek, ktorý prišiel a chce vymeniť pas v dvojdňovej lehote, zaplatil 99 euro, tak po novom ho to bude stáť 150 eur. Takto, milí občania, nastavila nová vláda Roberta Fica návrh svojho rozpočtu nie preto a nie s návrhmi, ako zlepšiť ekonomiku, ako priniesť... (Prerušenie vystúpenia časomerom.)